เรื่องร้องเรียน (เสนอแนะ,น้ำท่วม) วันที่ 2022-10-11 16:09:01 — แขวงตลาดน้อย เขตสัมพันธวงศ์ กรุงเทพมหานคร
สวัสดีครับ ขอเสนอแนะเรื่องจำนวนครัวเรือนที่ได้รับผลกระทบ ในชุมชนตลาดน้อย เขตสัมพันธวงศ์ ทุกครั้งที่มีประกาศเตือนชุมชนนอกแนวคั้นกั้นน้ำ มีความแปลกใจมากครับที่ชุมชนตลาดน้อย มีครัวเรือนที่ได้รับผลกระทบเพียง 1 ครัวเรือนมาตลอดตั้งแต่ปีที่แล้วก็แบบนี้

อยากแนะนำให้เจ้าหน้าที่ผู้เกี่ยวข้องควรลงพื้นที่สำรวจใหม่อีกครั้งนะครับ ลำพังในซอยศาลเจ้าโรงเกือก , ศาลเจ้าโจวซือกง , ซอยเจ้าสัวสอน , ซอยดวงตะวัน และบริเวณใกล้เคียงโดยรอบ แม้แต่หลังสำนักงานเขตสัมพันธวงศ์เอง ว่าเวลาน้ำท่วม ท่วมถึงไหนบ้าง บ้านไหนน้ำท่วมเข้าบ้านบ้าง เดือดร้อนในจุดใดประเด็นไหนบ้างที่เกี่ยวข้องกับสถานการณ์น้ำในขณะนี้บ้าง ซึ่งผมมั่นใจเลยว่ามีมากกว่า 1 ครัวเรือนแน่นอน 

ท่านผู้อำนวยการเขตท่านเพิ่งย้ายมารับตำแหน่งใหม่ จากเดิมคือสำนักงานเขตภาษีเจริญ นี่เองเป็นโอกาสดีแล้วครับ ที่ท่านจะได้ลงพื้นที่รับฟังปัญหาจากคนในชุมชน

แต่มีข้อแนะนำอีกหนึ่งข้อ คือคิดว่า ท่านจะต้องได้ยินคำว่า "ท่วมทุกปี" จากใครสักคนไม่ว่าจะเป็นผู้อาศัยในชุมชนเอง หรือเจ้าหน้าที่เองก็ตามที อยากขอให้ท่านอย่าเห็นเป็นเรื่องที่สมควรทำใจให้เคยชิน แต่อยากให้นำไปเป็นวาระดำเนินการแก้ไขปัญหานี้อย่างยั่งยืน หรือแม้แต่เป็นสื่อกลางยื่นเสนอต่อท่านผู้ว่าราชการกรุงเทพมหานครในลำดับต่อไป ให้คำว่า "ท่วมทุกปี" หายไปจากภาพจำของชุมชน ก็จะเป็นสิ่งที่ช่วยพัฒนาชุมชนได้อย่างที่สุดครับ 

สุดท้ายขอเป็นกำลังใจให้ท่านผู้ว่าราชการกรุงเทพมหานคร ท่านผู้อำนวยการเขตสัมพันธวงศ์ ท่านหัวหน้าฝ่ายในสำนักงานเขตทุกฝ่าย รวมถึงท่านเจ้าหน้าที่ทุกท่านที่เกี่ยวข้องในการปฏิบัติงานลงพื้นที่ช่วยเหลือบรรเทาทุกข์ให้กับประชาชนทุกภาคส่วน ขอให้ทุกท่านมีความสุข สุขภาพแข็งแรง พักผ่อนให้เพียงพอ อย่าหักโหมมากเกินไปนะครับ 

ด้วยความเคารพและขอบพระคุณจากใจจริง